recursal/SuperWikiNEXT-32B huggingface dataset:
Interior do Riigikogu
O **Riigikogu** é a asemblea lexislativa da República de Estonia. Todos os feitos relevantes do Estado deben ser resoltos por este congreso unicameral, fóra da lexislación que redacta. Tamén ten como función designar aos máis altos cargos do Estado, como o Presidente do Riigikohus (Corte Suprema), ao Primeiro Ministro, e ao Presidente da República. O seu labor esténdese a ratificar os tratados internacionais que impón modificacións ao sistema militar ou de propiedade, ao mesmo tempo que debe aprobar o orzamento anual.

As primeiras eleccións tiveron lugar en 1920, seguidas ata a ocupación dos países bálticos polas tropas nazis e soviéticas. O Parlamento reabriu co regreso da democracia en 1992. O sistema utilizado para a elección dos seus membros é o método d'Hondt corrixido.

As derradeiras eleccións tiveron lugar o 2 de marzo de 2005. A composición actual do Parlamento é:

* **Res Publica**: 25 escanos
* **Partido Centrista**: 20 escanos
* **Partido Reformista-liberal**: 19 escanos
* **Unión Popular**: 13 escanos
* **Partido Socialdemócrata**: 7 escanos
* **Unión pola Patria**: 6 escanos
* **Independentes**: 11 escanos

Ligazóns externas
-----------------

* Sitio web do Riigikogu (estoniano)
* Sitio web do Riigikogu (en inglés)

|  |  |
| --- | --- |
| Control de autoridades | 
* Wd: Q217799
* WorldCat
* VIAF: 130330092
* EBID: ID
* ISNI: 0000 0004 0467 3261
* LCCN: n92109479

 |
Vista do edificio do KDB.
**Rijksbureau voor Kunsthistorische Documentatie** (**RKD**; literalmente, *Instituto Neerlandés para a Historia da Arte*) é o centro de historia da arte máis grande do mundo e está situado na Haia. O centro está especializado en documentación, arquivos e libros sobre a historia da arte en Occidente a partir da Idade Media até o presente. Todo o seu contido está aberto ó público e a maioría están dixitalizados e dispoñible na súa páxina web. O obxectivo principal da institución é recoller, clasificar, e facer investigación da arte, especialmente na pintura barroca nos Países Baixos. 

Grazas á disposición de bases de datos, o visitante pode investigar a vida de moitos artistas dos séculos pasados. A biblioteca dispón de preto de 450.000 títulos, dos cales preto de 150.000 son catálogos de poxa. Hai ó redor de 3.000 revistas. Aínda que moito do catálogo está en neerlandés, o formato de rexistro estándar inclúe unha ligazón a entradas de biblioteca e imaxes de obras coñecidas, que inclúen títulos tanto en inglés como en neerlandés.

O RKD tamén xestiona a versión neerlandesa de Art & Architecture Thesaurus, unha enciclopedia de termos para a xestión da información en arte e arquitectura. A versión orixinal é unha iniciativa do Museo J. Paul Getty en Malibú (California).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Rijksbureau voor Kunsthistorische Documentatie***  |

### Ligazóns externas

* Rijksbureau voor Kunsthistorische Documentatie *(en neerlandés)*
* Bases de datos (artistas, imaxes, literatura) Arquivado 06 de abril de 2008 en Wayback Machine. *(en neerlandés)*
* Versión neerlandesa de Art & Architecture Thesaurus *(en neerlandés)*

|  |  |
| --- | --- |
| Control de autoridades | 
* Wd: Q758610
* WorldCat
* VIAF: 156001284
* AGORHA: 120394
* BNF: 135459499
* GND: 1009082-4
* GRID: grid.450216.4
* ISNI: 0000 0001 2364 8836
* LCCN: no96014883
* MAG: 2800901821
* SUDOC: 050779028

 |
A **Real Federación de Fútbol dos Países Baixos** (**KNVB**) (en neerlandés: *Koninklijke Nederlandse Voetbal Bond*, en inglés: *Royal Netherlands Football Association*) é o organismo encargado da organización do fútbol nos Países Baixos, cuxa sede está en Zeist.

Foi creada en 1889 e foi unha das asociacións fundacionais da FIFA en 1904 e da UEFA en 1954. Encárgase da organización das ligas profesionais neerlandesas (Eredivisie e Eerste Divisie), as ligas de afeccionados e a Copa KNVB, así como os partidos da Selección de fútbol dos Países Baixos nas súas distintas categorías.

Véxase tamén
------------

### Outros artigos

* Selección de fútbol dos Países Baixos
* Eurocopa de Bélxica/Países Baixos 2000

### Ligazóns externas

* Sitio web oficial da KNVB

|  |  |
| --- | --- |
| Control de autoridades | 
* Wd: Q213116
* WorldCat
* VIAF: 125491612
* GRID: grid.470813.9
* ISNI: 0000 0001 0681 5620
* LCCN: n80122622
* MAG: 2802811225
* OpenCorporates: 40478591

 |
Michael McGoldrick tocando unha frauta irlandesa no Festival Intercéltico de Lorient de 2013.
**Michael McGoldrick** (Manchester, 1971) é un músico inglés de pais irlandeses que toca a frauta e a frauta irlandesa grave. É considerado como un dos mellores frautistas viventes no campo da música irlandesa. Tamén toca a gaita irlandesa.

Traxectoria
-----------

Foi membro de varias bandas influentes e é moi demandado como músico invitado. En 1994 gañou o premio da BBC á Tradición Nova, e en 2001 o de *Instrumentista do ano* nos premios de folclore da BBC Radio 2.

McGoldrick foi membro fundador dunha banda de rock celta, Toss the Feathers cando aínda estaba na escola. Tamén participou en Fleadhanna, con Dezi Donnelly e John Kelly. Fixo aparicións en varios festivais locais e nacionais e desenvolveu talleres de frauta/frauta irlandesa no Festival Folclórico de Cambridge e para Folworks na súa xira de concertos "Flutopía".

McGoldrick formou a banda Fluke! (máis tarde renomeada Flook) con Brian Finnegan e Sarah Allen en novembro de 1995. Tras unha xira abandonouna para perseguir outros proxectos. Foi un dos primeiros membros de Lúnasa e tocou nos seus dous primeiros álbums.

Uniuse a Capercaillie en 1997, tocou regularmente para o Afro-Celt Sound System e para a banda de Kate Rusby e agora ten a súa propia banda, Michael McGoldrick Band.

Gravou tres álbums en solitario: *Morning Rory*, *Fused* e *Wired*, nos que experimentou con outros xéneros musicais. O seu álbum *At First Light* con John McSherry (tamén ex-Lúnasa) retróuxoo ás súas raíces musicais.

Ligazóns externas
-----------------

* Michael McGoldrick
* Crítica de *Fused*
* Crítica de *At First Light*

|  |  |
| --- | --- |
| Control de autoridades | 
* Wd: Q2210490
* WorldCat
* VIAF: 29734858
* BIBSYS: 1460961539155
* BNF: 140499873
* Discogs: 289132
* Europeana: ID
* GND: 1014322472
* ISNI: 0000 0000 6654 0721
* LCCN: no2006021834
* MusicBrainz: ID
* Songkick: 557248

 |
O **Republic P-47 Thunderbolt** foi un caza estadounidense usado durante a segunda guerra mundial. Desenvolveuse a partir do P-43 e o seu prototipo voou por primeira vez o 6 de maio de 1941. Usouse fundamentalmente como caza, pero tamén foi un bo avión de ataque ó chan empregándose nestas tarefas especialmente tras o desembarco de Normandía. Tiña oito metralladoras de 12,7 mm, catro en cadansúa á, e completamente cargado podía superar as 8 toneladas de peso. Construíronse 15 686 unidades entre todas as súas versións.

O Thunderbolt foi efectivo como caza de escolta de curto-medio alcance en combates a grande altitude, e como avión de ataque a terra tanto en Europa coma no Pacífico. O P-47 deseñouse tomando como base o potente motor radial Pratt & Whitney R-2800 Double Wasp de 18 cilindros que tamén equipaba dous cazas da Armada/Marines, o Grumman F6F Hellcat e o Vought F4U Corsair. Un avanzado sistema turbocompresor aseguraba o seu dominio a grande altitude, á vez que influíu no seu tamaño e no seu deseño.

O P-47 foi un dos principais cazas das Forzas Aéreas do Exército dos Estados Unidos (USAAF) na segunda guerra mundial, e tamén serviu noutras forzas aéreas aliadas, incluídas as de Francia, o Reino Unido e mais a Unión Soviética. Escuadróns de México e o Brasil equipados co P-47 tamén loitaron a carón da USAAF.

A carlinga blindada era relativamente espazosa e cómoda, e a cúpula en forma de burbulla introducida no P-47D ofrecía unha boa visibilidade. Alcumado "Jug" (xerra), o P-47 destacou pola súa potencia de fogo, así como pola súa habilidade para resistir danos e ficar en voo.

Especificacións
---------------

* **Tipo**: monopraza de caza e cazabombardeo Republic P-47D-25 Thunderbolt.
* **Planta motriz**: un Pratt & Whitney R-2800-59 de 2.535 hp de potencia.
* **Envergadura**: 12,43 m.
* **Lonxitude**: 11,01 m.
* **Peso máximo de engalaxe**: 8.800 Kg.
* **Velocidade máxima**: 428 millas/h a 30.000 pés.
* **Alcance operacional**: 475 millas.
* **Armamento**: oito metralladoras de 12,7 mm e capacidade para 1.134 kg de bombas ou dez foguetas de 127 mm baixo a fuselaxe ou as ás.

|  |  |
| --- | --- |
| Control de autoridades | 
* Wd: Q207089
* EBID: ID
* LCCN: sh85135116
* NKC: ph117121

 |
**Ramón Martínez Pérez**, máis coñecido como **Ramoní**, nado en Melilla o 6 de febreiro de 1929 e finado o 6 de xaneiro de 2017, foi un futbolista e adestrador español que xogaba como centrocampista.

Traxectoria
-----------

### Como futbolista

Debutou na Segunda División nas filas do Atlético Tetuán, na tempada 1949/50, e esa mesma tempada fichou polo Sevilla. Militou durante oito tempadas e media no club andaluz, sumando 174 partidos oficiais e 20 goles. Foi subcampión de liga en dúas ocasións, nas tempadas 1950/51, con Campanal I no banco, e na 1956/57, adestrado por Helenio Herrera. 

En 1958 foi traspasado xunto a Arsenio Iglesias ao Granada CF de Scopelli, nunha operación pola que Gilberto Navarro pasou a ser xogador do Sevilla, e na que entrou tamén Loren, cedido ao Granada. Disputou 29 partidos en dúas tempadas co Granada e foi titular na única final de Copa da historia do club, en 1959, contra o FC Barcelona.

Por último xogou dous anos no CD Málaga, co que logrou o ascenso a Primeira en 1962, poñendo fin á súa carreira.

### Selección española

Foi internacional coa selección española en dúas ocasións, en 1952, disputando dous amigables contra a Arxentina e Alemaña Federal. Ao ano seguinte xogou un partido coa selección española B, marcando dous goles contra Alemaña Federal.

### Como adestrador

Despois de colgar as botas foi adestrador e dirixiu a varios equipos, principalmente de Melilla e Estremadura.

Notas
-----

1. ↑  "Arsenio y Ramoní, traspasados al Granada a cambio de Navarro". *La Noche* (en castelán) (11694). 9 de setembro de 1958. p. 14. Consultado o 1 de xuño de 2021.
2. ↑  "El internacional melillense Ramón Martínez Pérez "Ramoní"" (en castelán). 17 de setembro de 2016. Arquivado dende o orixinal o 19 de febreiro de 2022. Consultado o 19 de febreiro de 2022.

Véxase tamén
------------

### Ligazóns externas

* Datos do xogador en BDFutbol *(en castelán)*.
* Datos do adestrador en BDFutbol *(en castelán)*.

|  |  |
| --- | --- |
| Control de autoridades | 
* Wd: Q16735434
* EUfootballInfo: 17368
* FootballDatabase: 38112
* NFT: 40936

 |
**Michael Mallin** ou **Mícheál Ó Mulláin**, nado o 1 de decembro de 1874 en Dublín (Irlanda) e executado na prisión de Kilmainham Gaol o 8 de maio de 1916, foi un rebelde e socialista irlandés que tomou parte activa no Alzamento de Pascua de 1916.

Traxectoria
-----------

Mallin era o segundo comandante do Exército Cidadán Irlandés baixo a dirección de James Connolly e comandaba a gornición de St. Stephen's Green en Dublín, xunto a Constance Markievicz. Era considerado un comandante valente e competente, a pesar de que o ataque á gornición sen ocupar os edificios dos arredores foi un erro evidente (se este era ou non o plan de Mallin non está claro).

Mallin rendiuse o domingo 30 de abril cando llo ordenou Connolly. Ante o consello de guerra que o xulgou tentou minimizar a súa participación, mais foi condenado a morte e fusilado o 8 de maio.


|  |  |
| --- | --- |
| Control de autoridades | 
* Wd: Q3321084
* WorldCat
* VIAF: 56440539
* FAST: 1927130
* GND: 1023491524
* ISNI: 0000 0000 4697 4450
* LCCN: no2008174641
* SUDOC: 196695996
* WikiTree: Mallin-20

 |
**Ramón María Otero Estévez**, nado en Albarellos (Boborás) o 19 de xaneiro de 1819 e finado en Riobó (A Estrada) o 26 de novembro de 1903, foi un avogado e político galego.

Traxectoria
-----------

Fillo de Xosé Otero Santia e María Estévez Munín. Casou en Riobó o 19 de decembro de 1841 con Ramona Arén Seoane, usufrutuaria dos bens libres do pazo da Mota. Ao pouco de casar mercou a fábrica de papel de Riobó que estaba preto da torre da Barreira. Foi alcalde da Estrada en 1842, e ao ano seguinte foi comandante do 2º batallón da Milicia Nacional do partido da Estrada; de 1855 a 1856 concelleiro síndico da Estrada e en 1873 foi vocal do comité afonsino da Estrada. Vinculado ao Partido Liberal, foi nomeado administrador de Rentas estancadas da Estrada en 1875. Volveu ser nomeado alcalde da Estrada Real Orde o 1 de xullo de 1891 e permaneceu no cargo até o 1 de xullo de 1895.

|  |  |  |
| --- | --- | --- |
| Predecesor:**Manuel do Pazo Rodríguez** |  **Alcalde da Estrada** 1842 | Sucesor:**Manuel Otero** |
| Predecesor:**Jenaro Otero Vinseiro** |  **Alcalde da Estrada** 1891 - 1895 | Sucesor:**Laurentino Espinosa Valladares** |

Notas
-----

1. ↑  *Gaceta de Galicia*, 29-11-1903, p. 2.
2. ↑  *El Diario de Santiago*, 19-11-1875, p. 3.
3. ↑  *Gaceta de Galicia*, 2-7-1891, p. 2.

Véxase tamén
------------

### Bibliografía

* Bértolo Ballesteros, José Manuel (2012). "Pazo da Mota" (PDF). *A Estrada: Miscelánea histórica e cultural* (15): 283–306. Consultado o 23 de novembro de 2014.
* Varela Castro, Pedro (1923). *La Estrada*. Santiago de Compostela: El Eco de Santiago. Consultado o 17 de outubro de 2012.

### Ligazóns externas

* Alcaldes estradenses
**NO$GBA** (Nocash Game Boy Advance) é un emulador de Game Boy Advance e de Nintendo DS para Microsoft Windows e MS-DOS. Soporta a maioría de Nintendo DS homebrews e ROMs comerciais. NO$GBA inclúe unha variedade de opcións para a emulación, entre elas moitas formas de gardar, e ler varios cartuchos. É capaz de cargar múltiples GBA / NDS arquivos ROM co fin de funcións multixogador.

Historia
--------

Martin Korth empezou programando un emulador de Game Boy para DOS en 1997, chamado *no$gmb*. Foi escrito ó completo en x86 ASM e funcionou incluso en máquinas AT/XT. Este programa foi mellorado co soporte de Game Boy Color en 1999, esta capacidade requiriu que o usuario doase diñeiro, aproximadamente 10$, para que o autor dese unha clave que permitise usar as "funcións de color" durante máis de 5 minutos. Desde que a protección foi *crackeada* non moito despois do lanzamento, o autor suspendeu o programa traLa versión 2.5. Unha versión especial para Windows estivo dispoñible a partir da 2.4.

En 2001 Martin Korth empezou un novo emulador para a Game Boy Advance. O emulador tivo a mesma interface de *debug* que o *no$gmb* (e outros emuladores baixo a etiqueta "no$") e foi lanzado para DOS e Windows en 2002. O soporte para a Nintendo DS foi engadido na versión 2.2 en 2006. Para evitar problemas de piratería, o autor creou unha versión gratuíta sen a interface de *debug* para o uso público. A versión de *debug* básica está dispoñible por 15$, dirixido ós desenvolvedores caseiros.

Recentemente o autor empezou a pedir unha pequena doazón de 2.5$ para que os usuarios poidan obter a versión máis recente, que é a que ven despois da versión gratuíta. A versión 2.6 está aínda dispoñible para descargar de balde.

Limitacións
-----------

O emulador é considerado un dos mellores emuladores de NDS e GBA, porén, ten algúns problemas de compatibilidade. Estes inclúen o feito de que o emulador é bastante intensivo na CPU para executar con pleno soporte 3D, algúns xogos, como o Megaman ZX e o Duck Amuck non funcionan debido a problemas cos *codecs* de vídeo, e as funcións multixogador poden non funcionar en xogos comerciais, e actualmente non se coñece soporte para a conexión WIFI de Nintendo ou o uso de xogos de GBA na segunda rañura durante a emulación dunha ROM de NDS.

Véxase tamén
------------

### Outros artigos

* VisualBoyAdvance
* Emulador
* Nintendo DS
* ROM

### Ligazóns externas

* Páxina oficial de NO$GBA
* Cambios en versións de NO$GBA
**Rodney Robert Porter**, CH, nado en Newton-lle-Willows (St Helens, Lancashire) o 8 de outubro de 1917 e finado en Winchester (Hampshire) o 7 de setembro de 1985, foi un bioquímico inglés.

Traxectoria
-----------

Recibiu o seu Bachelors of Sciences con honras da Universidade de Liverpool en 1939 por bioquímica, e a súa Ph. D. na Universidade de Cambridge en 1948.

Traballou no National Institute of Medical Research durante o período 1949-1960 antes de unirse ao St. Mary's Hospital Medical School da Universidade de Londres e converterse en Pfizer Professor of Immunology.

En 1972 compartiu o Premio Nobel de Fisioloxía ou Medicina con Gerald M. Edelman pola determinacíón da estrutura química exacta dun anticorpo. Usando unha encima chamada papaína, rompeu a inmuglobina do sangue en partes, facendo máis fácil o seu estudo. Tamén observou como a inmuglobina do sangue reacciona coa superficie celular.

Morreu nun accidente de automóbil e sobrevivíronlle unha esposa e cinco fillos.

|  |  |
| --- | --- |
| Control de autoridades | 
* Wd: Q295700
* WorldCat
* VIAF: 248892057
* BIBSYS: 90643285
* BNB: ID
* BRE: 3160157
* EBID: ID
* FAST: 1732369
* GEC: 0052266
* GND: 1145498477
* ISNI: 0000 0003 8584 356X
* LCCN: n85060493
* Munzinger: 00000013410
* NKC: nlk20000083421
* NNDB: 000130718
* NTA: 071066454
* ODNB: 31562
* Scopus: 7401897179
* SNAC: w6751zmr
* SUDOC: 084997788

 |
Dúas **ménsulas** debaixo de cornixas.
Unha **ménsula**, do latín *mensula* é un adorno que sobresae dunha superficie, xeralmente vertical, e que serve para soportar un arco abovedado, unha cornixa, unha figura, busto, vaso etc. Amplamente utilizado en estruturas de formigón, en obras de construción civil.

Terminoloxía
------------

As ménsulas de pedra ou madeira que sobresaen da parede para soster unha viga ou outros elementos por un extremo, en ocasións decorada con figuras humanas, animais, vexetais ou xeométricas, en especial cando coincide co extremo da trabe chámanse canzorros. Ás veces "canzorro" tense empregado como sinónimo exacto de ménsula, aínda que é tamén sinónimo de zapata ou zapatón.. Unha ménsula con máis altura ca voo denomínase **cartela**.

Notas
-----

1. ↑  "Significado de mísula no Dicionário Estraviz". *estraviz.org*. Consultado o 2022-08-27.
2. ↑  Chisholm, Hugh, ed. (1911). "Corbel". *Encyclopædia Britannica* (11ª ed.). Cambridge University Press *(en inglés)*.
3. ↑  "Dicionario visual da construción" (PDF). COAG. p. [*cómpre nº de páxina*].
4. ↑  "Dicionario de dicionarios". *ilg.usc.gal*. Consultado o 27/8/2022.
5. ↑  "bUSCatermos; canzorro". *aplicacions.usc.es*. Consultado o 27/8/2022.
6. ↑  "cartela". *bUSCatermos*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ménsula Modificar a ligazón no Wikidata*** |

### Outros artigos

* Arco
* Balcón
* Bóveda
* Capitel
* Cornixa

|  |  |
| --- | --- |
| Control de autoridades | 
* Wd: Q12537
* AAT: 300003610
* BRE: 2091457
* EBID: ID
* GND: 4165064-5
* MAG: 109865853
* Treccani: mensola

 |
**Rigattino** tamén chamado **righettino** é un tipo de reintegración cromática empregada na conservación-restauración para proporcionarlle ao ben patrimonial a súa lexitimidade e facilitar a súa lectura evitando que a atención se centre na falta de material en vez de na obra.

Técnica
-------

Esta técnica, creada en 1939 polo Istituto Centrale dei Restauro en Roma, pretende cubrir a lagoa ou falta de capa pictórica dunha obra para que resulte imperceptible desde lonxe pero que sexa visible ao aproximarse a obra e observala de preto. O que se pretende é mostrar que se trata dunha intervención actual e que, polo tanto, non forma parte de orixinal.

A metodoloxía consiste na creación dun xogo visual (teorías da Gestalt) coa interpolación das cores mediante o emprego de trazos ou liñas verticais cuxa lonxitude depende da peza. A cor é aplicada con acuarela sobre un fondo branco (estucado ou preparación que se aplicaba encima do lenzo).

Podemos falar de dúas variantes de rigattino, en primeiro lugar, un rigattino opaco que non xoga coa transparencia das cores senón que persegue obter un contraste tonal entre a cor das raias e a do fondo, para iso empréganse pigmentos como gouache, témera ou pigmentos ao verniz. E, en segundo lugar, o rigattino que se emprega con acuarela creando liñas verticais e paralelas sobre un fondo neutro; aínda que en ocasións tamén se emprega o lapis de acuarela para obter a sensación de tecido pictórico.

Véxase tamén
------------

### Bibliografía

* VILLARQUIDE, A.: Alteraciones, materiales y tratamientos de restauración. Nerea, 2005. P. 366 - 376

### Ligazóns externas

* *Diccionario de restauración y diagnóstico* *(en castelán)* en Google Books.

|  |  |
| --- | --- |
| Control de autoridades | 
* Wd: Q3935715
* AAT: 300387415

 |
VIsión 3D do encéfalo.
A **neuroanatomia** é o eido da anatomía que estuda a organización anatómica do sistema nervioso, estuda innumerábeis ligazóns anatómicas entre os nervios do cerebro até a rexión periférica do corpo, centrándose en particular na estrutura interna do cerebro. A neuroanatomía comparada é a ciencia que analiza e contrasta os sistemas nerviosos das diferentes especies, dende os máis sinxelos até os mamíferos ou mesmo o ser humano.
O primeiro rexistro escrito coñecido dun estudo da anatomía do cerebro humano corresponde a un texto exipcio, o papiro de Edwin Smith. O seguinte avance no desenvolvemento da neuroanatómía foi arredor de mil anos máis tarde, cando Alcmeón concluíu que o cerebro é o que goberna e dirixe ao resto do corpo, e non o corazón coma se pensaba até o momento.
Un dos fundadores da neuroanatomía moderna foi o descubridor da neurona, Santiago Ramón y Cajal, premio Nobel de medicina no ano 1906.

Divisións anatómicas do sistema nervioso
----------------------------------------

O sistema nervioso dos vertebrados está constituído polo encéfalo e a medula espiñal (sistema nervioso central, SNC), e polas conexións dos nervios que comunican co resto do corpo (sistema nervioso periférico, SNP).

### Sistema nervioso central

* Cerebro
* Mesencéfalo
* Protuberancia ou ponte
* Cerebelo
* Bulbo raquídeo
* Medula espiñal (Porcións cervical, dorsal, lumbar, sacra e coccíxea)
* Nervios Craniais I e II

### Sistema nervioso periférico

* Nervios Craniais III a XII.
* Nervios Espinais (Entre eles destacan 2 plexos no Plexo Braquial e Lumbosacro)

Véxase tamén
------------

### Outros artigos

* Sistema nervioso
* Neuroloxía
* Santiago Ramón y Cajal

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Neuroanatomía*** |

### Notas

1. ↑  "History of Neuroscience". Society for Neuroscience. Arquivado dende o orixinal o 15 de maio de 2008. Consultado o 2008-10-09.

|  |  |
| --- | --- |
| Control de autoridades | 
* Wd: Q948647
* MAG: 103378370
* NDL: 00571044

 |

|  |  |
| --- | --- |
| Identificadores | 
* MeSH: D009445

 |
**Rodrigo Álvarez Pardo**, nado en Pontedeume cara a 1884 e finado no mesmo concello o 10 de agosto de 1936, foi un avogado e político galego.

Traxectoria
-----------

Fillo de Ramón Álvarez González. Participou no movemento agrarista nos anos dez. Foi fiscal municipal de Pontedeume (1910) e secretario do Concello de Ares. Na Segunda República foi militante de Izquierda Republicana. Co golpe de Estado do 18 de xullo de 1936 foi detido e paseado en Pontedeume o 10 de agosto de 1936. Logo da súa morte foille incoado expediente de responsabilidades políticas, sendo sancionado con 200 pesetas. O 7 de marzo de 1948 a guerrilla axustizou ao falanxista José Manuel Otero Castro, acusado de ser o responsable da súa morte.

Vida persoal
------------

Casou con María Díaz Domínguez en 1926.

Notas
-----

1. ↑  "Os solidarios ante o invicto marqués" (PDF). Arquivado dende o orixinal (PDF) o 20 de xuño de 2012. Consultado o 01 de abril de 2017.
2. ↑  *El Correo de Galicia*, 2-8-1910, p. 2.
3. ↑  Martínez, Lupe (2007). *Coa man armada. "Ejercito Guerrillero de Galicia" -IV Agrupación- 1946 - 1948*. Vigo: A Nosa Terra. p. 101. ISBN 978-84-8341-166-7.
4. ↑  *Correo de Galicia*, 12-12-1926, p. 6.

Véxase tamén
------------

### Ligazóns externas

* 

* Rodrigo Álvarez Pardo na páxina web *Nomes e Voces*.
O **Real Orden del Mérito Deportivo** (en galego: *Real Orde do Mérito Deportivo*) é un dos máximos galardóns que se pode outorgar dentro do deporte español.

Características
---------------

Poden ser recoñecidos os españois que se distinguiron notoriamente na práctica do deporte, no fomento e ensinos da educación física, ou que presten eminentes servizos na investigación, difusión, organización e desenvolvemento da cultura física e do deporte. Tamén os estranxeiros que presten servizos extraordinarios e desinteresados en favor da cultura física ou o deporte españois ou as corporacións, federacións, clubs ou agrupacións deportivas, e aqueloutros organismos ou entidades públicas ou privadas acredoras a tal distinción por algún dos motivos expresados nos apartados precedentes.

O ingreso poderase realizar a proposta do Ministro de Cultura ou do presidente do Consello Superior de Deportes, en virtude de moción razoada das federacións españolas, clubs ou agrupacións deportivas ou de corporacións, entidades ou organismos públicos. Consta das seguintes categorías, cando se concede a título individual: Gran Cruz, medalla de ouro, medalla de prata e medalla bronce. Cando a distinción concédese a persoas xurídicas, organismos ou entidades, adoptará a denominación seguinte: placa de ouro, placa de prata e placa de bronce.

Ligazóns externas
-----------------

* Portal do Consello Superior de Deportes *(en castelán)*
**NOFX** é unha banda estadounidense de punk rock procedente dos Ánxeles (California), mudada posteriormente a San Francisco.

Historia
--------

A banda formárona en 1983 o vocalista/baixista Fat Mike e o guitarrista Eric Melvin. O batería Erik Sandin uniríase a NOFX pouco despois. En 1991 El Hefe entraría no grupo para tocar a guitarra solista e a trompeta. A banda fíxose famosa co seu álbum *Punk in Drublic* (1994), que sería certificado ouro, e é na actualidade considerado un álbum clásico de punk para os seareiros e críticos. O éxito de NOFX entre o gran público levou a un crecente interese polo punk rock durante os anos 90, grazas tamén a bandas californianas como Pennywise, Rancid, Bad Religion, Green Day, The Offspring e Sublime. A diferenza dalgúns destes grupos, porén, NOFX nunca asinaría cun gran selo discográfico.

NOFX leva editados once álbums de estudio, quince EPs e un feixe de sinxelos. A banda vendeu ao redor dos 6 millóns de discos en todo o mundo, sendo un dos grupos independentes máis exitosos de todos os tempos. A banda tamén ten o seu propio programa na canle Fuse TV, titulado *NOFX: Backstage Passport*.

Discografía
-----------

### Álbums de estudio

| Álbum | Ano | Selo |
| --- | --- | --- |
| *Liberal Animation* | 1988 | Wassail, Epitaph |
| *S&M Airlines* | 1989 | Epitaph |
| *Ribbed* | 1991 | Epitaph |
| *White Trash, Two Heebs and a Bean* | 1992 | Epitaph |
| *Punk in Drublic* | 1994 | Epitaph |
| *Heavy Petting Zoo* | 1996 | Epitaph |
| *So Long and Thanks for All the Shoes* | 1997 | Epitaph |
| *Pump Up the Valuum* | 2000 | Epitaph |
| *The War on Errorism* | 2003 | Fat Wreck Chords |
| *Wolves in Wolves' Clothing* | 2006 | Fat Wreck Chords |
| *Coaster* | 2009 | Fat Wreck Chords |
| *Self Entitled* | 2012 | Fat Wreck Chords |
| *First Ditch Effort* | 2016 | Fat Wreck Chords |
| *Single Album* | 2021 | Fat Wreck Chords |
| *Double Album* | 2016 | Fat Wreck Chords |

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q265222
* WorldCat
* VIAF: 143864533
* AllMusic: mn0000317545
* BNF: 13999071p
* Discogs: 253281
* FAST: 1541312
* Genius: Nofx
* GND: 10310211-5
* IMDb: nm1797147
* ISNI: 0000 0001 1090 8109
* LCCN: no98066897
* MusicBrainz: ID
* Songkick: 214756

 |
**Rodrigo de Mandiá Parga**, nado en Ferrol en 1607 e finado en Astorga o 20 de outubro de 1674, foi un xurista e relixioso galego.

Traxectoria
-----------

Fillo de Diego Yaces de Mandiá e de Isabel Fernández de Leizo y Doca, membros acomodados da pequena nobreza ferrolá, estudou no Colexio Maior San Clemente da Universidade de Santiago de Compostela e no Colexio Maior de Cuenca da Universidade de Salamanca. 

Logo de ser ordenado sacerdote cara a 1643, foi provisor en Mondoñedo, Osma, Sigüenza, Cuenca e Xaén, cóengo e chantre de Santiago de Compostela, bispo titular de Siria desde 1652 e vigairo en Madrid polo arcebispo de Toledo Baltasar Moscoso Sandoval, chanceler e mestrescola na Universidade de Salamanca, bispo de Almería desde 1663 e de Astorga desde 1672.

Notas
-----

1. ↑  López Martín, J. (1999): *La Iglesia en Almería y sus obispos*, tomo I, pp. 457-478.
2. ↑  Flórez, E. (1747): *España sagrada.Theatro geographico-historico de la iglesia de España*, vol. XVI, p. 303.

Véxase tamén
------------

### Bibliografía

Couceiro Freijomil, A. (1952). "MANDIÁ Y PARGA, Rodrigo de". *Diccionario bio-bibliográfico de escritores* (en castelán) **II**. Santiago de Compostela: Bibliófilos Gallegos. p. 370. 


|  |  |
| --- | --- |
| Control de autoridades | 
* Wd: Q6110858
* Catholic-Hierarchy: mandiayp
* DBE: rodrigo-de-mandia-y-parga

 |
**Na Casaidigh** (en inglés: **The Cassidys**) é un grupo de música tradicional irlandesa. Teñen a súa base en Dublín dende hai moitos anos, pero é orixinario de Gaoth Dobhair, condado de Donegal. O grupo está formado polos irmáns Aongus, Seathrún, Ciarán, Fionntán, Feargus e Odhrán.

As súas letras son maioritariamente en gaélico irlandés. Teñen interpretado cancións irlandesas clásicas, tales como "Bó na Leathadhairce", "Báidín Fheilimí", "Peigí Leitir Móir" e "Beidh Aonach Amárach". Engadiron nos anos recentes aspectos de rock á súa música.

Discografía
-----------

### Álbums

|  |  |  |
| --- | --- | --- |
| \* | *Na Casaidigh* | (1980) |
| \* | *Fead An Iolair* | (1984) |
| \* | *The Cassidys Live* | (1985) |
| \* | *1691* | (1991) |
| \* | *Off to Philadelphia* | (1996) |
| \* | *Óró na Casaidigh* | (1997) |
| \* | *Singing From Memory* | (1998) |
| \* | *The Cassidys-Na Casaidigh* | (2001) |

Véxase tamén
------------

### Ligazóns externas

* Sitio web oficial *(en inglés)*

|  |  |
| --- | --- |
| Control de autoridades | 
* Wd: Q265597
* MusicBrainz: ID

 |
Para outras páxinas con títulos homónimos véxase: Rebordondo (homónimos).

| Rebordondo |
| --- |
|
|  |
| **Diocese**: | Ourense |
| **Arciprestado**: | A Limia |
| **Área**: | - km² |
| **Poboación**: | 218 hab. (2015) |
| **Densidade**: | - hab./km² |
| **Entidades de poboación**: | 3 |
|

**San Martiño de Rebordondo** é unha parroquia eclesiástica pertencente ao arciprestado da Limia da diocese de Ourense, que ten as súas terras e os seus lugares repartidos entre dous concellos, o de Cualedro e o de Monterrei. No ano 2015 tiña 218 habitantes (113 homes e 105 mulleres) distribuídos en dúas entidades de poboación Pena Verde e Rebordondo. O lugar de Paradiña no concello de Monterrei tamén pertence a esta parroquia, se ben en 2015 estaba deshabitado. Nese ano había unha diminución de 55 habitantes en relación ao ano 2000.

Véxase tamén
------------

### Outros artigos

* Rebordondo, Cualedro
* Rebordondo, Monterrei

|  |  |
| --- | --- |
| Control de autoridades | 
* Wd: Q12398730
* TGN: 7329168

 |
**Raúl Fuster Arnao**, nado en Elx o 23 de xullo de 1985 é un futbolista profesional español, que xoga na posición de defensa no Lleida.

Traxectoria
-----------

Nado en Elx, no barrio do Toscar, formouse nas categorías inferiores do club da cidade, o Elche C.F. pasando por tódalas categorías dende o infantil até o primeiro equipo. Na tempada 2006-07 é cedido ao Villajoyosa C.F. que milita no grupo III da Segunda División B. Tras unha boa tempada foi recuperado polo Elche para o seu primeiro equipo, debutando co galego David Vidal. Permaneceu durante tres tempadas no equipo ilicitano (2007-08, 2008-09 e 2009-10). No verán de 2010 asinou por dúas tempadas co Club Gimnàstic de Tarragona. Ao rematar o contrato en 2012 asina co Club Deportivo Lugo para xogar na Segunda División, deixando o club en decembro debido á falta de minutos no club lucense e asinando coa UD Salamanca da Segunda División B. Trala desaparición do Salamanca recala no Lleida Esportiu, da mesma categoría.

Véxase tamén
------------

### Ligazóns externas

* Datos do xogador en bdfutbol.com *(en castelán)*

|  |  |
| --- | --- |
| Control de autoridades | 
* Wd: Q3296704
* As: 17563
* BDFutbol: 6258
* Soccerway: 58911
* Transfermarkt: 57929

 |
Para outras páxinas con títulos homónimos véxase: Mujeres Libres.
**Mujeres Libres** foi unha organización feminista dentro do anarcosindicalismo español entre abril de 1936 e febreiro de 1939, durante a guerra civil española. Xunto á Confederación Nacional do Traballo (CNT), a Federación Ibérica de Juventudes Libertarias (FIJL) e a Federación Anarquista Ibérica (FAI), constituíu unha das organizacións clásicas do movemento libertario español.

Malia a igualdade de xénero que propuña a CNT dende as súas orixes, moitas das mulleres que militaban no movemento consideraron necesaria unha organización específica para desenvolveren plenamente as súas capacidades e a súa loita política.

Historia
--------

Cuberta do número 9 da revista "Mujeres Libres" (1938).
En 1934, Amparo Poch y Gascón, Lucía Sánchez Saornil e Mercedes Comaposada fundaron a revista *Mujeres Libres*, voceira da Federación Mujeres Libres, a prol da liberación da muller obreira. A Federación medrou axiña e en outubro de 1938 tiña máis de 20.000 membros. Era unha revista para mulleres e escrita por estas. Vetou a colaboración de homes, agás o artista Baltasar Lobo, ilustrador e maquetista da publicación.

A educación e a capacitación profesional eran premisas determinantes para conquistar os dereitos das obreiras nunha formación libertaria. O obxectivo era a emancipación da muller da servidume, da ignorancia e da submisión sexual.

As agrupacións Mujeres Libres de Madrid e o *Grupo Cultural Feminino* de Barcelona fusionáronse en setembro de 1936 na Agrupación de *Mujeres Libres.* En Barcelona, a *Agrupación de Mujeres Libres* estabeleceu comedores colectivos, organizou cursos de alfabetización, enfermaría e puericultura e enviou víveres ó Madrid asediado.

A *Agrupación Mujeres Libres* abriu unha *Escola de Choferes* para mulleres nos Servizos de Sanidade da retagarda. Tamén impartiu cursos para capacitar a mulleres como condutoras de tranvías.

Notas
-----

1. ↑  Liaño Gil (1999), p. 151
2. ↑  Rodrigo (2002), p. 300

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Mujeres Libres Modificar a ligazón no Wikidata*** |

### Bibliografía

* Liaño Gil, Conchita (1999). *Mujeres Libres. Luchadoras libertarias* (en castelán). Madrid: Fundación Anselmo Lorenzo. ISBN 84-86864-33-X.
* Nash, Mary, ed. (1975). *Mujeres Libres, España, 1936-1939*. Barcelona: Tusquets. ISBN 978-84-7223-704-9. OCLC 1638682.
* Rodrigo, Antonina (2002). *Una mujer libre. Amparo Poch y Gascón, médica y anarquista*. Colección Tramontana (en castelán). Barcelona: Flor del Viento Ediciones. ISBN 84-89644-76-4.

### Outros artigos

* Mujeres Libres (revista)
* Mika Etchebéhère

### Ligazóns externas

* Himno de Mujeres Libres

* Portal:Feminismo

|  |  |
| --- | --- |
| Control de autoridades | 
* Wd: Q1472936
* WorldCat
* VIAF: 148904180
* BNF: 125816314
* GEC: 0044761
* GND: 7604978-4
* LCCN: n86026390
* NKC: ko20211117565
* PARES: 45397
* SUDOC: 083639993

 |
**Raúl Ríos Álvarez**, nado en Trazo en 1945 e finado o 11 de febreiro de 2021, foi un mestre e político galego que foi o primeiro alcalde democrático de Trazo.

Traxectoria
-----------

Mestre de profesión, exerceu no CPI de Viaño Pequeno. Foi o primeiro alcalde democrático de Trazo, ao resultar elixido nas municipais de 1979 encabezando Candidatura Independente Trazo, que logrou 6 concelleiros, ao igual que UCD, e logrando o apoio do concelleiro do PTG. Nas municipais de 1983 encabezou de novo a Candidatura Independiente de Trazo, que gañou ao conseguir 6 concelleiros, pero non conseguiu a alcaldía, que foi para Jesús Dubra Rama, entón do PSdeG-PSOE, co apoio dos grupos de dereitas. Uns meses despois, unha sentenza da Audiencia da Coruña modificou o repartimento de concelleiros e doulle 7 concelleiros aos independentes, polo tanto maioría absoluta. En marzo de 1984, tralos múltiples atrancos do alcalde, celebrouse un novo pleno de investidura no que Ríos recuperou a alcaldía. 

De cara ás municipais de 1987 ingresou no PSdeG e volveu ser elixido nas baixo estas siglas ao gañar con 6 concelleiros e contar co apoio do CDS de Dubra Rama. Porén, este acordo rachou, e Dubra Rama presentou unha moción de censura co apoio da CPG e AP, pola cal este foi elixido de novo alcalde en xullo de 1988. Nas municipais de 1991 os socialistas lograron tan só 2 concelleiros, e acabaron integrándose no goberno do CDS de Dubra, aínda que no 1994 romperíase o acordo, retirándose Ríos da política ao final da lexislatura en 1995.

|  |  |  |
| --- | --- | --- |
| Predecesor:' |  **Alcalde de Trazo** 1979-1983 | Sucesor:**Jesús Dubra Rama** |
| Predecesor:**Jesús Dubra Rama** |  **Alcalde de Trazo** 1984-1988 | Sucesor:**Jesús Dubra Rama** |

Véxase tamén
------------

### Outros artigos

* Eleccións municipais en Trazo

### Ligazóns externas

* Falece o primeiro alcalde democrático de Trazo, Raúl Ríos, aos 76 anos
Un **navegador web** ou ***web browser*** é unha aplicación software que permite ó usuario recuperar e visualizar documentos de hipertexto, comunmente descritos en HTML, desde servidores web de todo o mundo a través de Internet. Esta rede de documentos é denominada World Wide Web, WWW, Grande Arañeira Mundial ou, simplemente, Web. Os navegadores actuais permiten mostrar e/ou executar gráficos, secuencias de vídeo, son, animacións e programas diversos, ademais de texto e as ligazóns (hiperligazóns).

A funcionalidade básica dun navegador web é permitir a visualización de documentos de texto, posiblemente con recursos multimedios incrustados. Os documentos poden estar localizados na computadora onde está o usuario, pero tamén poden estar en calquera outro dispositivo que estea conectado á computadora do usuario ou a través de Internet, e que teña os recursos necesarios para a transmisión de documentos (un programa servidor web, coma Apache). Tales documentos, denominados páxinas web, posúen ligazóns que ligan un anaco de texto ou unha imaxe a outro documento, normalmente relacionado co texto ou a imaxe.

O uso dos navegadores en Internet.
O seguimento das ligazóns dunha páxina a outra, localizada en calquera computadora conectada a Internet, chámase navegación, que é de onde se orixina o nome de navegador.

Tim Berners-Lee creou o primeiro navegador, WorldWideWeb, en 1991. Aínda que o primeiro popular foi o NCSA Mosaic, orixinalmente creado para UNIX en 1993, pero que axiña apareceron versións para Apple Macintosh e Windows.

Véxase tamén
------------

### Outros artigos

* Avant Browser
* Google Chrome
* Internet Explorer
* K-Meleon
* Konqueror
* Lynx
* Mosaic
* Mozilla Application Suite
* Mozilla Firefox
* Netscape Navigator
* Opera
* Safari

|  |  |
| --- | --- |
| Control de autoridades | 
* Wd: Q6368
* BNE: XX545901
* BNF: 13191246q
* BRE: 1882439
* EBID: ID
* GiantBomb: 3045-140
* GND: 4423006-0
* IGDB: browser
* JSTOR: web-browsers
* LCCN: sh98001500
* PSH: 13779

 |

|  |  |
| --- | --- |
| Identificadores | 
* MeSH: D064878
* MeSH: L01.224.900.940

 |
**Abū ʿAbd Allāh Muḥammad b. ʿAlī (أبو عبد الله محمد ابن علي)** nado en Granada posiblemente no ano 1459 e finado en Fez, Marrocos no 1533, foi o derradeiro rei do Reino de Granada. Membro da dinastía dos nazarís, era coñecido entre os cristiáns como **Boabdil el Chico** ou **Boabdil**.

Arrebatoulle o trono o seu pai Muley Hacén e durante un tempo estivo en disputa por este tanto con el, coma co seu tío el Zagal. Abu 'Abd Allāh, na fala granadina debía pronunciarse como *Bu Abdal-lah* ou *Bu Abdil-lah*, e de aí derivou o nome castelán de Boabdil, ao cal se lle engadiu o epíteto d'*o Chico* para distinguilo do seu tío Abu 'Abd Allāh *o Vello*.

Traxectoria
-----------

Boabdil entrega as chaves de Granada aos Reis Católicos - pintura histórica do século XIX
Nado na Alhambra, fillo de Muley Hacén e da sultana Aixa, sublevouse en Guadix contra o seu pai en 1482 e accedeu ao trono grazas ao apoio dos Abencerraxes e da súa propia nai. Combateu o seu pai e tío, os cales tamén considerábanse lexítimos reis de Granada. Durante a batalla de Martín González, no termo municipal de Lucema, foi apresado polos Reis Católicos.

A súa liberación implicou darlle ao Reino de Castela a parte do reino que gobernaba el Zagal, o que favoreceu a penetración castelá e a finalización da guerra o 2 de xaneiro de 1492 coa toma de Granada polos Reis Católicos. Boabdil asegurouse a colaboración das tropas castelás no seu exilio en Fez en 1493 ante unha posible rebelión.

Segundo unha lenda andaluza cando saíu de Granada camiño do exilio nas Alpujarras, no momento de coroar un outeiro, volveu a cabeza para ver a súa cidade por última vez e chorou mentres a súa nai lle dicía: 

> 
> 
> *Chora como unha muller o que non soubeches defender coma un home*
> Aixa, nai de Boabdil.
> 

 Debido a isto ese outeiro recibe o nome do Puerto del Suspiro del Moro.

No seu exilio nas Alpujarras instalouse na poboación almeriense de Laujar de Andarax, sendo esta a súa última residencia na Península Ibérica antes de partir cara África.

Véxase tamén
------------

### Ligazóns externas

* ¿Quen foi Boabdil?

|  |  |
| --- | --- |
| Control de autoridades | 
* Wd: Q312763
* WorldCat
* VIAF: 41494347
* BNE: XX1268180
* BVMC: 8933
* CERL: cnp00549336
* DBE: muhammad-xi
* EBID: ID
* FAST: 1808622
* GEC: 0044722
* GND: 119179989
* ISNI: 0000 0000 4648 5526
* LCCN: no2001063339
* NNDB: 000092721
* SUDOC: 035053720

 |
Coordenadas: 22°15′20″N 113°54′28″L﻿ / ﻿22.25556, -113.90778

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

O **mosteiro Po Lin** (en chinés: *寶蓮禪寺*) é un mosteiro budista que se atopa en Ngong Ping, na illa Lantau de Hong Kong. Foi fundado en 1906 por tres monxes orixinarios da provincia de Jiangsu e daquela era coñecido como Tai Mao Pung (大茅蓬), adquirindo o seu nome actual en 1924.

O templo principal acolle tres estatuas de bronce de Buda que representan a súa vida pasada, presente e futura. Tamén acolle varios escritos budistas. O gran Buda Tian Tan, unha xigantesca estatua de Buda que domina a montaña, é unha extensión do mosteiro e foi rematada en 1993.

Galería de imaxes
-----------------

* Vista do templo principal.Vista do templo principal.
* Detalle do interior do mosteiro.Detalle do interior do mosteiro.
* Vista do Buda Tian Tan dende o mosteiro.Vista do Buda Tian Tan dende o mosteiro.
* Entrada.Entrada.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Mosteiro Po Lin Modificar a ligazón no Wikidata*** |

### Ligazóns externas

* plm.org.hk Arquivado 09 de xuño de 2010 en Wayback Machine.

|  |  |
| --- | --- |
| Control de autoridades | 
* Wd: Q1041436
* GeoNames: 7733357
* OSM: 7157639

 |
A **Real Federación Española de Béisbol y Sófbol (RFEBS)** é o organismo reitor do béisbol e do sófbol en España desde a súa fundación o 23 de marzo de 1944 baixo o nome de **Federación Española de Pelota Base**.

Estende a súa actividade e competencia a todo o territorio nacional, e está composta polas federacións de ámbito autonómico, os clubs deportivos, os deportistas, os técnicos e os xuíces. Supervisa e emite resultados e calendarios. Encárgase da formación e elección dos integrantes dos equipos que representarán a España nas competicións internacionais.

Historia
--------

Fundada oficialmente o 23 de marzo de 1944 baixo o nome de **Federación Española de Pelota Basee**, tivo como primeiro presidente a Francisco Amescua García-López.

Está afiliada á Confederación do Béisbol Europeo (CEF) e á Federación Internacional de Béisbol (IBAF)

### Presidentes

| Desde | Ata | Presidente |
| --- | --- | --- |
| 1944 | 1945 | Francisco Amescua |
| 1945 | 1947 | Fernando Quesada |
| 1953 | 1967 | Ramón Arroyo de Carlos (Conde de Cheles) |
| 1967 | 1969 | Jacinto Barrio Maldonado |
| 1969 | 1982 | Francisco Gómez Pérez-Piñán |
| 1982 | 1988 | Miguel Ortín Rull |
| 1988 | 2000 | Miguel Ángel Pozueta Uribe-Echevarría |
| 2000 |  | Julio Pernas López |
|

Notas
-----

1. 1 2  Museo del Juego (ed.). "Historia del béisbol en España" (PDF). Consultado o 12.6.2013.

Véxase tamén
------------

### Outros artigos

* Béisbol

### Ligazóns externas

* Páxina web oficial

|  |  |
| --- | --- |
| Control de autoridades | 
* Wd: Q6101888
* WorldCat
* VIAF: 153115800

 |
**Roberto I de Namur** (m. cara a 974) é o primeiro conde de Namur. 

Non se dispón de información precisa sobre as súas orixes, L. Venderkindere ten a hipótese de que Roberto é neto de Berenger, por vía materna. A *Vita Gerardi abbatis Broniensis* precisa que os descendentes de Berenger seguiron a dispoñer do condado de Namur, mais a ausencia dos nomes de Bernger e de Rainiero fai pensar que se trata máis ben dunha descendencia colateral.

Roberto aparece regularmente nas actas dispoñibles entre 946 e 974, e toma parte na rebelión do conde Immon contra Brunon, duque de Lotarinxia, entre 958 e 963. Nesta época reforza as fortificaciones do castelo de Namur. A súa última aparición nos documentos históricos da época remóntase ao ano 974; o seu fillo (e sucesor como conde de Namur) Alberte I aparece en 981.

Tampouco a súa esposa é coñecida. Baseándose na onomástica, Thierry Stasser emitiu a hipótese de que esta fose Lutgarda (Luitgarde), filla de Adalberto (m. en 944), conde de Metz, e Lutgarda, filla á súa vez de Wigerico de Bidgau e de Cunegonda de Francia. Sexa como for, Roberto é pai de:

* Alberte I, conde de Namur.
* Giselbert.
* Ratbod.

|  |  |  |
| --- | --- | --- |
| Predecesor:**-** | **Conde de Namur**946-974 | Sucesor:**Alberte I** |

Notas
-----

1. ↑  Thierry Stasser, « L'Épouse de Robert Ier de Namur : essai d'identification », en *Onomastique et Parenté dans l'Occident médiéval*, Oxford, Linacre College, Unit for Prosopographical Research, coll. « Prosopographica et Genealogica », 2000, 310 p. (ISBN 1-900934-01-9), p. 113-115.
**Ramón Martínez Losada**, nado en Monforte de Lemos, foi un farmacéutico e político galego.

Traxectoria
-----------

Licenciado en Farmacia pola Universidade de Santiago de Compostela. Foi nomeado farmacéutico da Armada en 1915. Farmacéutico en Monforte de Lemos. Bugallalista, foi elixido concelleiro de Monforte de lemos en 1922. Na ditadura de Primo de Rivera foi deputado provincial. Na República foi presidente da Asociación Patronal da Industria e do Comercio de Monforte de Lemos. Promotor e logo xefe de Falange de Monforte de Lemos. Despois do golpe de Estado do 18 de xullo de 1936 foi nomeado Xefe provincial da Falange de Lugo en xuño de 1937 para substituír a José María Fenollera Velón. A raíz do asasinato de Manuel Saco Rivera o 28 de agosto de 1938, foi detido xunto o xefe da garda municipal e o xefe local de Falange de Sarria Eduardo Gómez Requejo. Foi substituído como Xefe provincial da Falange de Lugo por Ramón Ferreiro Rodríguez o 27 de agosto.

Vida persoal
------------

Casou con María Fernández Pérez.

Notas
-----

1. ↑  *El Progreso*, 8-2-1922, p. 2.
2. ↑  *La Provincia*, 22-1-1924, p. 1.
3. ↑  'Veña encargarse do seu fillo que llo deixamos aí morto'
4. ↑  *El Pueblo Gallego*, 18-6-1937, p. 4.
5. ↑  Fernández Santander, Carlos (2000). *Alzamiento y guerra civil en Galicia (1936-1939)*. Sada: Do Castro. pp. 881–883. ISBN 84-7492-951-2.
6. ↑  *El Pueblo Gallego*, 28-8-1938, p. 2.